ការសម្ភាសន៍របស់អ្នកមីងទឹម អ៊ីញ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះទឹម អ៊ីញ

***ពត៌មានសង្ខេបរបស់អ្នកមីងទឹម អ៊ីញ***

*សព្វថ្ងៃនេះអ្នកមីងទឹម អ៊ីញ មានអាយុ៦៤ឆ្នាំហើយ គាត់មានបងប្អូនចំនួន៩នាក់ ហើយគាត់ជាកូនទី៥ក្នុងក្រុមគ្រួសារ ហើយគាត់ជាអ្នកខេត្តសៀមរាបតាំងតែពីចាប់កំណើតមកតែម្តង។ កាលពីសម័យប៉ុល ពតគាត់បានបែកបាក់ពីឪពុកម្តាយ រស់នៅជាមួយបងប្អូនហើយត្រូវចល័តធ្វើការងារធ្ងន់ៗជាច្រើនដើម្បីបានរស់រានមានជីវិតដល់សព្វថ្ងៃ តែជាអកុសលគាត់បានបាត់បង់បងប្អូនម្នាក់ក្នុងសម័យប៉ុល ពត។ បន្ឬាប់ពីប៉ុល ពតមកគាត់បានមានក្រុមគ្រួសារហើយបានរកស៊ីលក់ដូរគ្រប់ប្រភេទដើម្បីចិញ្ចឹមបីបាច់កូនចៅរបស់គាត់។*

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់  
មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់មីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីង បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់  
សម្ភាសន៍របស់មីងចូលទៅក្នុងវេបសាយរបស់សាលាទេមីង?  
ខ៖ ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី២២ ខែវិច្ឆកា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម ឃុំសៀមរាប  
 ស្រុកសៀមរាប ខេត្តសៀមរាបណាមីង ហើយខ្ញុំជាអ្នកសម្ភាសន៍ឈ្មោះ   
ហេង សុវណ្ណនរិន្ទ អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ខ្ញុំឈ្មោះទឹម អីុញ។

ក៖ ចុះអ្នកមីងមានឈ្មោះហៅក្រៅទេអ្នកមីង?

ខ៖ អត់ទេ ឈ្មោះប៉ុណ្ណេះឯង

ក៖ ចុះមីងមានអាយុប៉ុន្មានហើយឆ្នាំណឹង?

ខ៖ អាយុ៦៤ឆ្នាំ។

ក៖ ចុះអ្នកមីងចាំថ្ងៃខែឆ្នាំកំណើតមីងបានទេ?

ខ៖ ចាំ ឆ្នាំរកា ខែពិសាក ថ្ងៃព្រហស្បតិ៍។

ក៖ ចុះឆ្នាំបារាំងអ្នកមីងចាំបានទេ?

ខ៖ អត់ អត់ចេះ អត់ដឹង។

ក៖ ចុះអ្នកមីងមានស្រុកកំណើតនៅឯណាដែរអ្នកមីង?

ខ៖ នៅភូមិភ្នំក្រោមនេះ។

ក៖ ចុះអ្នកមីងមានបងប្អូនចំនួនប៉ុន្មាននាក់ដែរអ្នកមីង?

ខ៖ បងប្អូនទាំងអស់៩នាក់ តែវាងាប់ជំនាន់អាពតអស់ ជំនាន់អាពតអស់២ ៣នាក់ អូ!ជំនាន់អាពតងាប់មួយនាក់ដែលគេយកទៅវាយចោលទៅជាមួយគេណា ហើយមកពីអាពតវិញមកចូលដល់ស្រុកងាប់មួយនាក់ ដល់មកសម័យនេះងាប់ ២នាក់ ៣នាក់ទៀត អស់៥នាក់។

ក៖ ចឹងសព្វថ្ងៃនេះនៅរស់ប៉ុន្មាននាក់ដែរអ្នកមីង?

ខ៖ សព្វថ្ងៃនៅសល់៣នាក់ទេ អូ!នៅសល់៤នាក់នៅសល់ប្រុស១ ស្រី៣។

ក៖ ចុះអ្នកមីងអាចប្រាប់ឈ្មោះទាំងអស់របស់បងប្អូនអ្នកមីងបានទេ? ទាំងអ្នកស្លាប់ ទាំងអ្នករស់ណា?

ខ៖ ទាំងអ្នកស្លាប់ទាំងអ្នករស់ អ្នកស្លាប់ ១ឈ្មោះទឹម អាត ១ទៀតឈ្មោះទឹម ឡាង ដល់មកសម័យនេះឈ្មោះទឹម តឿមនោះងាប់មួយ ទឹម ញ៉ុមួយ ទឹម ហីុងមួយទាំងអស់៥នាក់នៅសល់៤នាក់។

ក៖ អ្នកគេដែលនៅសល់៤នាក់ណឹងដែរ?

ខ៖ នៅ៤នាក់នៅខ្ញុំទឹម អីុញនេះមួយ ទឹម ទិត្យមួយ ទឹម តឿមួយ ទឹម សឿនមួយ ស្រី៣ ប្រុស១ ចាសនៅ៤នាក់។

ក៖ ចុះអ្នកមីងកាលនៅពីក្មេងៗអ្នកមីងធ្លាប់ចូលចិត្តធ្វើអ្វីដែរជាមួយបងប្អូន ឬក៏ធ្វើការងារអ្វីខ្លះដែរជាមួយគ្នាមីង?

ខ៖ ជិះកង់លក់ត្រីលក់អី មិនធ្វើអីទេដល់ពេលសម័យមុនមកសម័យលន់ នល់មកយើងលក់ដូរ លក់ត្រី លក់បន្លែបន្លុកអីណា ជិះកង់លក់ទៅដូរអង្ករដូរអីទៅលក់ទៅបានប៉ុណ្ណោះឯងដល់សម័យប៉ុល ពតមកយើងក៏ឆ្នាំ៧៥យើងក៏ទៅៗ គេជម្លៀសចេញពីភ្នំនេះទៅខ្ញុំទៅនៅវត្តចេតិយ ចេញពីនៅវត្តចេតិយដីទៅនៅល្បើកគេហៅល្បើកក្រោមពួកណា ចាសមកពីល្បើកវិញមកនៅនិងវត្តចេតិយនេះបានគេជម្លៀសយើងចេញទៅក្រៅ ៧៥ ឆ្នាំ៧៥គេជម្លៀសចេញទៅដំដែក បងប្អូនបងខ្ញុំមួយនោះដែលគេចាប់ពួក នៅជំនាន់អាពតគេចាប់ពួកភ្នំប្រុសៗនោះ៦០នាក់ទៅក៏យើងនេះគេឆ្លើយដាក់យកទៅនិងគេដែរ អស់៤ប្រុសនោះមួយនោះអត់ដឹងអីទេទៅនៅឡើងត្នោតគេហៅភូមិក្រលើងណា ទៅក៏គេអាពតគេយកទៅអស់ មានប្រុសប៉ុន្មានបើគិតទៅជាង៦០នាក់គេយកទៅទាំងអស់អត់មាននៅសល់ទេ គេចាប់ខ្ញុំទៅហើយគេយកទាំងម៉ែទាំងឪទៅអស់រលីង គេយកយើងទៅដាក់គុកគេហៅវត្តសព្វថ្ងៃនៅកេសារាមណាពីដើមមិញគេហៅវត្តធម្មយុទ្ធ គេយកទៅដាក់គុកនៅនោះឯងទៅខ្ញុំក៏បែកម៉ែបែកឪនៅតែបងប្អូនប៉ុន្មាននាក់ បែករហូតដល់គេជម្លៀសចេញទៅជម្លៀសចេញទៅនៅដំដែក ជម្លៀសចេញទៅនៅដំដែកបានគេ បញ្ចេញម៉ែឪទៅក៏បែកគ្នារហូតខ្ញុំម៉ែខ្ញុំគេដឹកទៅរកនៅឯដំដែកបើកឈ្មោះរកអត់ឃើញមានកូន គេដឹកម៉ែខ្ញុំឪខ្ញុំទៅរហូត រហូតទៅដល់កំពង់ក្តី ខ្ញុំនេះក៏នាំប្អូនប៉ុន្មាននាក់បែកគ្នាទៀតនៅភូមិដំដែក អាខ្លះទៅនៅភូមិត្របែក អាខ្លះទៅនៅក្រាំងខ្ជាយ អាខ្លះនៅសំរោង ខ្ញុំនៅនិងភូមិអូររលួសគេហៅភូមិអូររលួស ចាសនៅរហូតដល់ពេលប្អូននៅជាមួយ វេទនាដែលបែកម៉ែបែកឪដែលរកអត់ឃើញក៏ បងប្អូននេះក៏បងខ្ញុំមួយឈ្មោះទឹម អាតនោះដែលគាត់នៅភូមិសំរោងគាត់ចេះតែសេីុបរបស់ម៉ែខ្ញុំរហូតដល់កំពង់ក្តី សើបទៅជួប ជួបទៅក៏រំដោះយកប្អូននេះទៅមួយមុនគេប្អូនប្រុស រំដោះយករួចទៅមួយមុនទៅខ្ញុំរំដោះប្អូនស្រីមួយទៀតទៅខ្លួនឯងអត់ទាន់ទៅទេខ្លាចគេវាយចោលនោះ ចាសចេះតែខំធ្វើការនៅនិងដំដែកនិងឯងរហូតដល់រដោះបានទៅអាប្រុសមួយទៀតរំដោះបាន៣នាក់ហើយនៅខ្ញុំ២នាក់នេះឯងនៅ២នាក់ណឹងនៅឯដំដែក នៅ២នាក់នៅឯដំដែកទៅក៏លួចទៅ២នាក់បងប្អូនក៏លួចទៅរុកដុបរុកព្រៃទៅខ្ញុំនេះក៏ស្ពាយបង្វិចទៅរហូតដើរឡើងរហូតទាល់តែយប់ម៉ោង៦ព្រលប់បានទៅដល់កំពង់ក្តី បានទៅដល់កំពង់ក្តីបានទៅជួបម៉ែជួបឪខ្ញុំនៅកំពង់ក្តីណោះគេអត់ឲ្យយើងនៅទៀត គេមិនឲ្យយើងនៅនិងភូមិកំពង់ក្តីគេថាគេដេញយើងមកវិញ ទៅខ្ញុំថាខ្ញុំមិនទៅទេខ្ញុំសុទ្ធចិត្តងាប់នៅជាមួយម៉ែជាមួយឪខ្ញុំ ខ្ញុំសុទ្ធចិត្តងាប់ទៅខ្ញុំអត់មកទេ ដល់នៅយូរៗទៅក៏ធ្វើគិតតែខំធ្វើការ ធ្វើការទៅគេក៏ចុះឈ្មោះឲ្យនៅរហូតបាន៧ខែ ៧ខែទៅនៅជាមួយម៉ែឪខ្ញុំនៅឯកំពង់ក្តីនោះឯង ២នាក់ទៅដល់ជុំបងប្អូនហើយក៏គេចេញឲ្យចេញដើរចល័ត ដើរចល័តខ្ញុំនេះក៏ទៅបាន៧ខែ គេដាក់កំណត់ឲ្យយើងរែកដី ឲ្យយើងរែកដីឲ្យយើងទៅស្ទូងក្រោកពីយប់ៗទៅ ម៉ោង៣ទៅដល់ស្រែហើយមិនទាន់បានស្ទូងកើតទេ អង្គុយនៅភ្លឺស្រែណឹងឯងមើលដីមើលទឹកមិនឃើញណា ដល់រួចហើយរួចស្រូវរួចអីហើយក៏គេឲ្យយើងរែកដី កងចល័តខ្ញុំនៅនារីមិនទាន់មានប្តីឯណា រែកដីគេដាក់ផែនការណ៍មួយម៉ែត្រគីបជម្រៅមួយម៉ែត្រ ទទឹងមួយម៉ែត្រ បណ្តោយមួយម៉ែត្រ កាប់ខ្លួុនឯងរែកខ្លួនឯងរែករត់ណា រែករត់ឡើងលើទំនប់ ហើយដល់រួចមួយម៉ែត្រគីបស្អែកឡើងគេដាក់មួយម៉ែត្រកន្លះ ជម្រៅមួយម៉ែត្រកន្លះ ទទឹងមួយម៉ែត្រកន្លះ ខំប្រឹងធ្វើរួចស្អែកឡើងគេដាក់២ម៉ែត្រ ២ម៉ែត្រធ្វើរួច ស្អែកមួយថ្ងៃទៀតឡើងគេដាក់ឲ្យខ្ញុំ តម្លើងដល់២ម៉ែត្រកន្លះខ្ញុំធ្វើអត់រួច ទ្រាំបាន២ម៉ែត្រប៉ុណ្ណោះឯង រហូតដល់ពេល នោះវេទនា ព្រាត់ម៉ែព្រាត់ឪនោះវេទនាហើយ រហូតដល់ខ្ញុំទៅនៅស្រុកគេបាន៧ខែបានវាវាយដាច់នេះឯង វាយដាច់មកក៏រែកដើរមកវិញ ឪខ្ញុំនោះក៏ដើរមិនរួចផងក៏ ធ្វើអាកង់ចងកង់ឈើកង់អីនោះឯង

អូសមកតាមផ្លូវផងរែកផងទូលផង ៥ថ្ងៃបានដល់មកយើងសៀមរាបយើងវិញពីកំពង់ក្តីដើរដេក៥យប់តាមផ្លូវ បានមកដល់សៀមរាបវិញមកដល់សៀមរាបមកដល់ដេកវត្តទ្វារមួយយប់ ៦យប់បានចូលមកចូលមកដល់ផ្ទះសំបែងអីវាអស់រលីងបាត់ទៅហើយ ការលំបាកប៉ុណ្ណោះឯង។

ក៖ ចុះអ្នកមីងជាកូនទីប៉ុន្មានដែរអ្នកមីង?

ខ៖ ខ្ញុំទីន្មានចេះរាប់សិន ទី៥ខ្ញុំជាកូនទី៥។

ក៖ ចុះកាលសម័យប៉ុល ពតណឹងអ្នកមីងមានអាយុប៉ុន្មានដែរអ្នកមីង?

ខ៖ អាយុ២៣ អរ២២ ព្រោះយើងទៅវា៣ឆ្នាំ ៨ខែ ២០ថ្ងៃណា ខ្ញុំចូលស្រុកមកវិញបាន២៥បានខ្ញុំបានគ្រួសារ។

ក៖ ចុះនៅសម័យប៉ុល ពតណឹងអត់មានគេធ្លាប់ចាប់រៀបគូរឲ្យអ្នកមីងទេ?

ខ៖ អត់យក ខ្ញុំអត់យក បើសុទ្ធតែមេម៉ាយចាស់ៗខ្ញុំអត់យក នោះឯងខ្ញុំអត់យក អត់យកក៏អត់ភូមិនោះក៏គេមិនថាអីដែរយើង អត់យកថាបងប្អូនខ្ញុំនៅច្រើនណាស់អត់យកទេ ព្រោះខ្ញុំបែកម៉ែឪខ្ញុំ ខ្ញុំអត់យករហូតទាល់តែមកស្រុកវិញ។

ក៖ ចុះការហូបចុកនៅសម័យប៉ុល ពតណឹងយ៉ាងម៉េចដែរអ្នកមីងអាចប្រាប់បន្តិចបានទេ?

ខ៖ ហូបចុកវេទនាណាស់ ការហូបចុកនោះគឺ២កំប៉ុង១ខ្ទះត្នោតលាយត្រកួនលាយព្រលិតទៅដកដើមឈូកមកយកមកហាន់ទៅដកព្រលិតមកយកមកហាន់លាយ វាលំបាកណាស់អំបិលរកអំបិលបានហូបទៀតក្តាប់អំបិលតិចៗមកក៏ ដួសបបរទៅក៏អំបិលមួយគ្រាប់ៗហូប វាលំបាកវេទនាណាស់រឿងហូបរឿងចុក យើងដើរដេកពាសវាលពាសកាលតាមព្រៃតាមអី អត់ទឹកអត់ភក់។

ក៖ ចុះកាលមីងនៅតូចមុនប៉ុល ពតចូលមកណឹងអ្នកមីងបានទៅរៀនទេអ្នកមីង?

ខ៖ ទៅរៀនដែរតែរៀនវាមិនចេះនោះ បងប្អូនច្រើនពេករកអីមិនបានស៊ីទៅរៀនព្រឹកឈប់ល្ងាចទៅរៀនល្ងាចឈប់ព្រឹក ទៅព្រឹកចេះមកវិញបេះអន្លក់បន្លែរែកទៅលក់នៅទន្លេ មកវិញបានបានទៅរៀនតែមួយកំណាត់ថ្ងៃទៅលក់ទៀតខ្ញុំរៀនអត់ចេះ។

ក៖ បាទចុះកាលទៅរៀនណឹងរៀននៅសាលាណាដែរអ្នកមីង?

ខ៖ សាលាគេហៅនៅសាលាឯត្បូងនោះសាលាច្បារ អេមុនដំបូងរៀនៅឯណេះដល់ពេលគេឲ្យឡើងថ្នាក់ទៅឯណោះយើងពីដើមមិញថ្នាក់ រៀនថ្នាក់ទី១១ ទី១២នោះវាថ្នាក់តូចណា ចាសដក់មកសម័យនេះថ្នាក់ទី១២ ថ្នាកទី១១គេធំហើយ ខ្ញុំរៀន អ អាំ ក ខ នោះថ្នាក់ទី១១ ១២នោះ។

ក៖ ចុះដល់សព្វថ្ងៃអ្នកមីងចេះអានិងចេះសរសេរអក្សរខ្មែរទេចឹង?

ខ៖ អត់ទេគ្រាន់តែបានអានតែឈ្មោះត្រូវប៉ុណ្នឹងឯងមើលតិចៗសៀវភៅតិចៗប៉ុណ្ណោះឯងអត់បានមានចេះអីធំដុំនិងគេទេ។

ក៖ ចុះម្តាយអ្នកមីងមានឈ្មោះអ្វីដែរអ្នកមីង?

ខ៖ ម្តាយខ្ញុំឈ្មោះទុយ ជ្រៀប ឪពុកគាត់ឈ្មោះទុយចាស ឪពុកខ្ញុំមាស ទឹម។

ក៖ ចុះពួកគាត់ទាំងពីរនាក់ណឹងមានស្រុកកំណើតនៅឯណាដែរមីង?

ខ៖ ស្រុកកំណើតគាត់នៅនេះឯង នៅនិងភូមិភ្នំក្រោមណឹងឯង។

ក៖ ចុះឪពុកម្តាយអ្នកមីងជាមនុស្សបែបណាដែរ? គាត់ជាមនុស្សស្លូត ឬកាចដែរ?

ខ៖ ទេគាត់មនុស្សដូចគេដូចឯងមិនជាកាចជាស្លូតប៉ុន្មានទេកណ្តាល ម៉ែខ្ញុំក៏គាត់កូនច្រើនដែរក៏វេទនាដែរដល់មកខ្ញុំនេះ កូនច្រើនដែរ ៩ ១០ដែរឥឡូវដល់ប្តីងាប់បាត់ទៅក៏មិនដឹងរកអីបានទេ។

ក៖ ចុះឪពុកម្តាយរបស់អ្នកមីងណឹងប្រកបការងារអ្វីដែរដើម្បីចិញ្ចឹមជីវិត និងគ្រួសារដែរអ្នកមីង?

ខ៖ ធ្វើស្រែ ពីមុនមិញគាត់ធ្វើស្រែ ធ្វើស្រែហើយគាត់ធ្វើថ្មនៅនិងភ្នំនេះឯង។

ក៖ ខ្ញុំលឺថាធ្វើថ្មលក់ឲ្យជប៉ុនហីមីង?

ខ៖ ធ្វើថ្មលក់ឲ្យ លក់ប៉ុន្តែមិនដឹងថាគេលក់ឲ្យពួកណា ពួកជប៉ុន ឬពួកចិន មកទិញនេះឯងក៏គេដឹកឡានទៅក៏យើងលក់ឲ្យគេទៅក៏ ៣ថ្ងៃមួយតៅនោះ រកមិនទាន់ប្រចាំនេះប្រចាំនោះដល់កាប់កំរាលថ្មណាទៅសុំគេបើកអង្ករមុនទៅមួយកញ្ជីរមកហូបបានតែ៣ពេលទេ។

ក៖ គ្រួសារច្រើន?

ខ៖ ចាស បងប្អូនច្រើន។

ក៖ ចុះឪពុកម្តាយអ្នកមីងធ្លាប់ប្រាប់សាច់រឿងកាលពីក្មេងៗ ឬក៏សាច់រឿងរបស់គាត់ ប្រវិត្តរបស់គាត់ដល់អ្នកមីងទេ? ថាកាលគាត់នៅក្មេងៗអីខ្លះ អីខ្លះចឹងណា?

ខ៖ កាលជំនាន់នោះគាត់វា គាត់និយាយពីរឿងគាត់បារាំងជើងក្រហមជើងអីគាត់វាមិនដឹងថាជារឿងគាត់យ៉ាងម៉េចទេប៉ុន្តែគាត់ថាមានការលំបាកដូចនៅជំនាន់សម័យប៉ុល ពតចឹងដែរ ដឹងតែប៉ុណ្ណោះឯង។

ក៖ ចុះអ្នកមីងនៅចាំឈ្មោះជីដូនជីតាខាងម្តាយបានទេអ្នកមីង?

ខ៖ ចាំបានប៉ុនមិនដែលបានឃើញមុខឯណាមិនដឹងគាត់ស្លាប់ពីកាលណា គ្រាន់តែម្តាយខ្ញុំនិយាយទៅប្រាប់ឈ្មោះ គាត់ជីតាខ្ញុំឈ្មោះតាទុយ យាយខ្ញុំឈ្មោះយាយគាំ។

ក៖ ចុះពួកគាត់ក៏ជាអ្នកនៅភ្នំក្រោមនេះដែរមែនអ្នកមីង?

ខ៖ ចាស ខ្ញុំមិនដឹងកើត កើតមកដឹងតែគាត់នៅនេះឯង មិនដឹងថាស្រុកស្រែគាត់នៅឯណាខ្ញុំអត់ដឹង។

ក៖ ចុះជីដូនជីតាខាងឪពុកវិញអ្នកមីងនៅចាំទេ?

ខ៖ ខាងឪពុកឈ្មោះតាមាស ម្តាយគាត់ឈ្មោះយាយពុត។

ក៖ ចុះពេលអ្នកមីងកើតមកមានទាន់យាយតាណាមួយទេ?

ខ៖ អត់ទាន់ អត់ទាន់យាយតាណាម្នាក់ទេ ប៉ុន្តែគាត់ប្រាប់ថាម្តាយគាត់ឈ្មោះនេះ ឈ្មោះនេះគាត់និយាយប្រាប់ ទៅប៉ុន្តែអត់ទាន់ខ្ញុំ អត់ទាន់មុខ។

ក៖ ចុះអ្នកមីងមានបងប្អូនឬក៏សាច់ញាតិដែលរស់នៅក្រៅប្រទេសអត់ទេអ្នកមីង?

ខ៖ អត់មាននិងគេទេ ទៅក៏បាត់សូន្យចាស គេយកទៅជំនាន់អាពតបាត់សូន្យមិនដឹងថាងាប់មិនដឹងថារស់។

ក៖ ចុះស្វាមីរបស់អ្នកមីងមានឈ្មោះអ្វីដែរអ្នកមីង?

ខ៖ ស្វាមីខ្ញុំឈ្មោះផុន ភិន ផុន។

ក៖ ចុះអ្នកមីងបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរអ្នកមីង?

ខ៖ ឆ្នាំណាចេះ មកពីអាពតវិញហើយអត់ចាំផង។

ក៖ ប៉ុន្តែអាចប្រហែលបានទេ ប្រហែលប៉ុន្មានឆ្នាំហើយ? មើលកូនបងគេអាយុប៉ុន្មានឆ្នាំហើយ?

ខ៖ ខ្ញុំរៀបឆ្នាំអឺ៨២។

ក៖ ចុះអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយឬក៏រៀបចំឡើងដោយចិត្តខ្លួនឯងដែរមីង?

ខ៖ ចិត្តខ្លួនឯងទេ។

ក៖ ចុះអ្នកមីងអាចប្រាប់បន្តិចបានទេថាពេលវេលាដំបូងដែលជួបគ្នាជាមួយស្វាមីជួបគ្នានៅឯណា? ម៉េចបានស្រលាញ់គ្នាអីចឹងណា?

ខ៖ ស្រលាញ់គ្នានោះឯងបានព្រមព្រៀងគ្នាទៅ។

ក៖ ប៉ុន្តែស្គាល់គ្នាដោយរបៀបណាដែរ? នៅភូមិជាមួយគ្នាឬក៏ម៉េច?

ខ៖ ចាស នៅភូមិជាមួយគ្នា តែគេដល់ពេលជម្លៀសពីអាពតខ្ញុំទៅខាងណេះគេជម្លៀសទៅខាងនោះគាត់ទៅទាំងនៅសង្ឃនៅបួសណាដល់ទៅដល់នោះទៅគេសឹកគេសឹកលោកអស់ទៅក៏ដល់ពេលចូលស្រុកទៅបានជួបគ្នា អ្នកស្រុកជាមួយគ្នានោះឯង។

ក៖ ជួបគ្នាស្រលាញ់បណ្តោយ?

ខ៖ ចាស។

ក៖ ចុះហេតុអ្វីបានជាអ្នកមីងជ្រើសរើសរៀបការជាមួយស្វាមីដែរកាលណឹង?

ខ៖ ចុះខ្ញុំមើលទៅអាចសង្ឃឹមគាត់បានព្រោះគាត់ចិត្តល្អគាត់ស្លូត ចាសគាត់ស្គាល់បងប្អូន ស្គាល់ម៉ែឪដូចថាគាត់មិនមែនដូចមនុស្សសព្វថ្ងៃទេគាត់មនុស្សមួយខុសគេទៅខ្ញុំអាចពឹងពាក់គាត់បានក៏ខ្ញុំទទួលគាត់ធ្វើជាស្វាមីទៅ។

ក៖ បាទអ្នកមីង ចុះអ្នកមីងមានមិត្តភិកិ្តដែលធំធាត់ស្និតស្នាលដែលធំធាត់មកជាមួយគ្នាដល់សព្វថ្ងៃមានអត់ទេមីង?

ខ៖ សព្វថ្ងៃមិនមានទេបែកចាស់រៀងខ្លួនទៅហើយអត់មានមិនមានទេ ឥឡូវខ្ញុំសុំសីលហើយគឺគិតតែរឿងផ្លូវធម៌ប៉ុណ្ណោះឯង។

ក៖ តាំងពីក្មេងមកដល់ឥឡូវអ្នកមីងធ្លាប់ប្រកបការងារអ្វីខ្លះដែរដើម្បីរកប្រាក់ចិញ្ចឹមជីវិត និងគ្រួសារដែរមីង?

ខ៖ ខ្ញុំវាបងប្អូនច្រើនផងមានការងារអីមានលក់ដូររែកអង្រែករហូត។

ក៖ លក់អីដែរអ្នកមីង?

ខ៖ អូ! ខ្ញុំលក់គ្រប់មុខមិនថាអីទេប៉ះត្រីខ្ញុំលក់ត្រីហើយក៏ធ្វើនំផ្លែអាយរែកចេកចៀនក៏ខ្ញុំលក់ កុំថាអីបបរបាញ់ឆែវគឺខ្ញុំហែលអស់ហើយ ឥឡូវខ្ញុំឈប់ស្អីក៏ខ្ញុំអត់ធ្វើដែរ គឺខ្ញុំសុំរស់ដោយសារកូន។

ក៖ ចុះអ្នកមីងមានធ្លាប់ប្រកបអាជីកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អត់ទេពីមុន?

ខ៖ ពីមុនវាមានដែរតិចតួច គោ មាន់ ទា អីចិញ្ចឹមតិចតួច គ្រាន់តែបាន៤ ១០ ៤ ៥ប៉ុណ្ណោះឯង គោនោះក៏បងប្អូនឲ្យមកចិញ្ចឹមមកប្រវាស់និងគេ ប្រវាស់និងគេទៅដល់ពេលវាលំបាកពេកនៅយើងនេះទឹកវាឡើងមកលិចអស់ទៅវាពិបាកពេក បងប្អូនគេដកយកទៅលក់ទៅដូរវិញអស់ទៅ។

ក៖ អរនេះពេលទឹកឡើងមកឡើដល់?

ខ៖ ចាសទឹកឡើង បើទឹកធំលើកមុនវាលិចទៅរកបន់ឲ្យដេកអត់បានហើយយើងវាមូសផងអីផងទៅក៏ខ្ញុំវេទនាខ្ញុំឈប់។

ក៖ ចុះអ្នកមីងអាចប្រាប់បន្តិចបានទេថាអ្នកមីងមានឧបសគ្គ ឬផលលំបាកអ្វីខ្លះដែរក្នុងជីវិតនេះកន្លងមកអ្នកមីង?

ខ៖ ផលលំបាកវាមានវាមានលំបាកខ្លះវាចូលមកដល់សម័យនេះ វាដល់កូនធំៗអស់ទៅយើងវាធូរគ្រាន់ពីមុនមកខ្ញុំលំបាករឿងអារឿងអត់ហូបអត់ចុកណឹងឯងកូនឲ្យបានកើតមកចេះអង្គុយគឺខ្ញុំដាក់អន្រែកទៀតហើយព្រឹកមួយអំរែកល្ងាចមួយអំរែក មួយអំរែកល្ងាចមួយអំរែកព្រោះប្តីខ្ញុំក៏គាត់ទៅរកអីមិនបានដូចថាគាត់ទៅរកមោងអីនិងគេអត់បានហើយក៏គាត់នៅមើលកូនទៅហើយក៏ខ្ញុំនៅរែកអំរែក លក់ដូរ។

ក៖ ចុះអ្នកមីងអាចប្រាប់បន្តិចបានទេពីពេលវេលាក្នុងជីវិតរបស់អ្នកមីង តើពេលណាដែលជាពេលអ្នកមីងសប្បាយចិត្តជាងគេបំផុត? រយៈពេល៦០ឆ្នាំជាងនេះ?

ខ៖ មិនមានពេលណាប៉ុននេះទៅហើយដល់ពេលណាគេត្រូវសប្បាយយើងចាស់ទៅហើយធ្វើម៉េចបានសប្បាយនិងគេ បើយើងចាស់ហើយណឹង។

ក៖ ចុះេពលធ្វើបុណ្យធ្វើទានណឹងសប្បាយទេ?

ខ៖ ចាសមានតែទៅវត្តណឹងឯងជាការដឹកនាំយើងឲ្យបានរួចផុតទុក្ខមានតែប៉ុណ្ណោះឯង។

ក៖ បាទអ្នកមីង ចុះតាំងពីក្មេងដល់ឥឡូវតើជីវិតអ្នកមីងឃើញថាមានការផ្លាស់ប្តូរអ្វីខ្លះមីង?

ខ៖ ទេវាផ្លាស់ប្តូរគ្រាន់វាមិនសូវនឿយមិនសូវហត់ណា សព្វថ្ងៃនេះដូចថាកូនធំៗទៅយើងពឹងពាក់លើកូន។

ក៖ បាទមីងចុះកាលពីក្មេង ក្មេងៗអ្នកមីងធ្លាប់មានក្តីស្រម៉ៃទេថាធំឡើងចង់ធ្វើអីអត់ទេអ្នកមីង?

ខ៖ ចង់ចេះតែទៅហើយតែវាទៅអត់រួច។

ក៖ ចង់ធ្វើអ្វីដែរកាលណឹង?

ខ៖ ចង់ធ្វើអី ចង់ដូចថាចង់មានចង់បានធ្វើឲ្យមានបានដូចគេដូចថាគេមានម៉ូតូមានឡានយើងចង់បានដែរប៉ុន្តែធ្វើម៉េចបានបើប៉ុននេះទៅហើយទៅរកអីបាន កូនក៏សព្វថ្ងៃកូវិឌចេះផងទៅធ្វើកម្មករសំណង់អស់រលីង មានអី។

ក៖ ចឹងទាក់ទងជាមួយចំណង់ចំណូលចិត្តមីងម្តង អ្នកមីងចូលចិត្តពិសាម្ហូបអ្វីជាងគេដែរតាំងពីក្មេងមកដល់ឥលូវចូលចិត្តហូបអីជាងគេ?

ខ៖ ចូលចិត្តតែត្រី ចូលចិត្តម្ហូបត្រីម្ហូប សាច់ជ្រូកសាច់គោអីមិនមិនចូលចិត្តទេ។

ក៖ ចូលចិត្តសម្លរអីដែរមីង?

ខ៖ ខ្ញុំចូលចិត្តសម្លរម្ជូរ សម្លរកកូរអីទៅហើយត្រីអាំងត្រីអីទៅ។

ក៖ ចុះអ្នកមីងចូលចិត្តស្តាប់ចម្រៀងអត់ទេកាលពីក្មេងៗ?

ខ៖ នៅពីក្មេងមិញខ្ញុំចូលចិត្ត តែសព្វថ្ងៃខ្ញុំលះប៉ង់អស់។

ក៖ ចូលចិត្តអ្នកណាដែរអ្នកមីង?

ខ៖ មិនដឹងផង រស់ សេរីសុទ្ធា ស៊ិន ស៊ីសាមុត មានតែពួកនោះឯងពិរោះ ចាសសល់សព្វថ្ងៃបើកស្តាប់ទៅអត់កើត។

ក៖ ចាញ់ធម៌មែនទេអ្នកមីង?

ខ៖ ចាសបើខ្ញុំស្តាប់លោកសូត្រខ្ញុំដូចជាចង់។

ក៖ ចុះអ្នកមីងមានចេះលេងឧបករណ៍តន្ត្រីអីអត់ទេអ្នកមីង?

ខ៖ អត់ទេ។

ក៖ ចុះកូនចៅមានអ្នកណាគេេចះលេងទេ?

ខ៖ កូនចៅខ្ញុំវាចេះតែប៉ុន ដល់វាដូចថាលះបង់ខ្លះហើយនៅខ្លះទៅលេងទៅភ្លេងខ្មែរយើងណាដល់អត់ពីឪពុកចេះទៅព្រោះឪពុកអ្នកលេងភ្លេងដល់អត់ពីឪពុកចេះទៅឈប់ខ្លះ។

ក៖ គាត់លេងភ្លេងអ្វីខ្លះដែរអ្នកមីង?

ខ៖ ភ្លេងយើង គេហៅពិនពាត ភ្លេងខ្មែរណា លេងភ្លេងការ ភ្លេងអី អាមួយនោះលេងភ្លេងការទៅ ដល់ឥលូវមានអ្នកណាគេការអ្នកណាគេនេះទៀតគេឈប់អស់ហើយ។

ក៖ ចុះកាលនៅក្មេងៗ ឬក៏នៅក្រមុំអីអ្នកមីងធ្លាប់បានទៅលេងល្បែងប្រជាប្រិអីតាមវត្តទេ លេងឈូងលេងអី រាំអីនិងគេទេ?

ខ៖ លេងនោះឯងតែមិនបានចេះរាំ លេងឈូងលេងអីលេង។

ក៖ ចឹងមកដល់សព្វថ្ងៃអ្នកមីងមានកូន និងចៅប៉ុន្មាននាក់ដែរអ្នកមីង?

ខ៖ ចៅចូល១០ហើយខ្ញុំ ១០នាក់ ម្នាក់២ ៣ៗ ១០ចៅហើយ។

ក៖ ចុះកូនប៉ុន្មានអ្នកដែរអ្នកមីង?

ខ៖ កូនខ្ញុំ៩នាក់ ចៅ១០នាក់ជាងហើយវាបានដូចថាបានគ្រួសារទើបតែបាន៥នាក់នៅសល់៤នាក់។

ក៖ អញ្ចឹងមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ញើទៅកាន់កូនចៅជំនាន់ក្រោយឬក៏ទូន្មានទៅកាន់ពួកគាត់ទេ? ថាតើពួកគាត់គួរតែរស់នៅបែបណា ឬធ្វើជាមនុស្សបែបណាក្នុងសង្គមដែរអ្នកមីង?

ខ៖ ប្រដៅនាំឲ្យល្អដូចថាក្នុងសង្គមនេះវា កុំឲ្យវាភ្លឺតភ្លើនពីរឿងញៀនថ្នាំពីរឿងសប្បាយហួសហេតុពេក ប្រដៅណែនាំហើយប៉ុន្តែដឹងគេតាមយើងមិនតាមព្រោះសម័យនេះគេមានសិទ្ធ យើងមានសិទ្ធតែចិញ្ចឹមគេពីតូចមកទេរហូតដល់ធំហើយយើង អត់មានសិទ្ធទេគេធំហើយថាកុំទៅត្រង់នេះគេទៅក៏មិនដឹងធ្វើម៉េចគេ មានតែប៉ុណ្ណោះឯង។

ក៖ ចឹងសូមអរគុណដល់អ្នកមីងដែលបានចំណាយពេលវេលាសម្ភាសន៍ជាមួយខ្ញុំមីងណា ខ្ញុំសូមជូនពរឲ្យមីងមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារមីងណា។

ក៖ ចាស សាធុ អរគុណ!